**EELNÕU 2021/352**

 **KOMISJONID:**

|  |  |
| --- | --- |
| eelarve- ja arengu- | JK |
| haridus- |  |
| kultuuri-  | X |
| majandus- |  |
| revisjoni- |  |
| sotsiaal-  |  |

**VILJANDI LINNAVOLIKOGU**

OTSUS

### 29. aprill 2021 nr

Toetuse andmine TÜ Viljandi Kultuuriakadeemiale

UNESCO käsitöö ja rahvakunsti loovlinna koordineerimiseks

ning 2021. aasta tegevuste korraldamiseks

Kohaliku omavalitsuse korralduse seaduse § 22 lõike 1 punkti 5 ja TÜ Viljandi Kultuuriakadeemia poolt esitatud taotluse alusel Viljandi Linnavolikogu

**o t s u s t a b:**

1. Anda TÜ Viljandi Kultuuriakadeemiale toetust 7200 eurot UNESCO käsitöö ja rahvakunsti loovlinna koordineerimiseks ning 2021. aasta tegevuste korraldamiseks vastavalt esitatud taotlusele.

2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

3. Otsus jõustub teatavakstegemisest.

(allkirjastatud digitaalselt)

## Helir-Valdor Seeder

linnavolikogu esimees

# Koostaja(d): Vilja Volmer-Martinson

**Esitatud:**

**Esitaja:** Viljandi Linnavalitsus **Ettekandja:** Janika Gedvil

**Lk arv:** 1

**Hääletamine:** poolthäälteenamus

Seletuskiri

**Toetuse andmine TÜ Viljandi Kultuuriakadeemiale UNESCO käsitöö ja rahvakunsti loovlinna koordineerimiseks ning 2021. aasta tegevuste korraldamiseks**

Eelnõu eesmärk on võimendada Viljandi UNESCO Loovlinna tiitlit ning tuua seda rohkem esile nii Viljandis kui rahvusvahelisel tasandil läbi TÜ Viljandi Kultuuriakadeemia toetamise Loovlinna võrgustiku koordineerimiseks ning 2021. aasta tegevuste korraldamiseks.

Kohaliku omavalitsuse korralduse seadus

§22 Volikogu pädevus

(1) Volikogu ainupädevusse kuulub järgmiste küsimuste otsustamine:

5) toetuste andmise ja valla või linna eelarvest finantseeritavate teenuste osutamise korra kehtestamine

Viljandi linnale omistati 2019. aasta novembris UNESCO käsitöö- ja rahvakunsti loovlinna ehk pärandilinna tiitel.

UNESCO loovlinnade võrgustik loodi 2004. aastal ja see hõlmab seitset linnade kategooriat: disaini, filmi, gastronoomia, kirjanduse, meedia, muusika ning käsitöö ja rahvakunsti. 2019. aasta novembri seisuga kuulub võrgustikku 246 linna üle maailma (neist 49 on käsitöö- ja rahvakunsti loovlinnad).

Võrgustiku eesmärkideks on rahvusvahelise koostöö süvendamine, loovuse ja innovatsiooni keskuste arendamine, kultuurisektoris tegutsevate loojate ja spetsialistide võimaluste avardamine ja loovuse rolli suurendamine linna arengus, toetades eriti algatusi, mis sünnivad avaliku ja erasektori ning kodanikuühiskonna koostöös.

Eestist kuulub loovlinnade võrgustikku veel Tartu kirjanduslinna kategoorias (aastast 2015), Tallinn on hetkel taotlemas muusikalinna staatust.

**Viljandi linna käsitöö- ja rahvakunsti loovlinna staatus aitab veelgi enam rõhutada ning tähelepanu keskmesse tuua Viljandi linnas olevaid kõrgel tasemel kompetentse vastavas valdkonnas ning võimendada Viljandi kultuurilist kuvandit rahvusvahelisel tasandil. Vastavate kompetentside suurema tähelepanu keskmesse toomine suurendab meie linnas tegutsevate loovisikute (rahvusvahelist) tuntust ning (rahvusvahelist) tööhõivet. Samuti muutub Viljandi linn oma ala spetsialistide jaoks atraktiivseks elu- ja töökeskkonnaks.**

Viljandisse on koondunud mitmeid rahvusvahelisi pärandit tutvustavaid sündmusi, seega on UNESCO loovlinnade võrgustikku kuulumine asjade loogiline areng. Võrgustiku liikmeks olemine võimaldab näidata laiemale avalikkusele pärandis peituvaid väärtusi ja tutvustada viise, kuidas need saaks aidata kaasa igapäevase elu rikastamisele nii kultuurilises, sotsiaalses kui majanduslikus vaates.

Loovlinna tiitli osas on linnavalitsuse partneriks ning linnasisese võrgustiku eestvedajaks ja tegevuskava projektijuhiks TÜ Viljandi Kultuuriakadeemia. Kultuuriakadeemial on kultuuripärandi valdkonnas kõige suuremad teadmised, praktilised oskused ja kontaktid, olemaks loovlinna tegevuste praktilises elluviimises parimaks võimalikuks partneriks.

Aasta algusest on Kultuuriakadeemia eestvedamisel koos käinud loovlinna töögrupp eesmärgiga loovlinna tiitlit linnas rohkem esile tuua. Töögruppi kuuluvad Kultuuriakadeemia, Kondase Keskuse, Viljandi Muuseumi, Eesti Pärimusmuusika Keskuse, Viljandi Linnavalitsuse, Bonifatiuse Gildi ja Eesti Rahvakultuuri Keskuse esindajad ning vabatahtlikkuse alusel kaasamõtlejad. Töögrupi eestvedaja on Kultuuriakadeemia pärandikoordinaator Ave Matsin.

Viljandi Loovlinna tegevuste väärtused lähtuvad jätkusuutlikkuse põhimõttest: jätkusuutlik kultuuripärand, jätkusuutlik kogukond ja jätkusuutlik keskkond. Olulisemateks eesmärkideks on kultuuripärandi fookusesse toomine kui inspireeriv loomeallikas igale vanusegrupile ning Viljandi muutumine rahvakultuuri professionaalsete loojate, uurijate ja ettevõtjate keskuseks ja rahvusvaheliselt tunnustatud koostööpartneriks ning päranditurismi sihtkohaks.

Üldises plaanis on kavas igal aastal valida teema, mille ümber linnaelu rikastavad tegevused koonduvad. **2021. aasta teemaks on „Parandamine“**. Teema-aasta laiemaks eesmärgiks on juhtida tähelepanu kultuuripärandis leiduvatele ellujäämise strateegiatele, säästlikule ja jätkusuutlikule eluviisile, asjade taaskasutamisele ja traditsioonilistele oskustele, mis sellele kaasa aitavad.

Loovlinna tegevuskava koosneb juba olemasolevate sündmuste täiendamisest (näiteks Viljandi Hansapäevad, Viljandi linna sünnipäev, Heimtali laat) ning samuti spetsiaalselt loovlinna egiidi all korraldatavatest sündmustest. 2021. aastal toimuvad teema-aastaga haakuvalt:

- Linnameistri konkurss

- Paranduskohvikute sari

- Parandustöökodade kaardistamine

**Linnameistri konkurss**

Tegemist on ideekonkursiga, milles osaleja pakub välja isikliku nägemuse ja tegevused, mida ta on valmis ise ellu viima. Eesmärk on tunnustada rahvakunsti, käsitööga või teiste seotud loovaladega tegelevat meistrit, kes elavdab Viljandi loomeelu, aitab pärandi rakendamisele tänapäeva laiemat tähelepanu pöörata ning kujundab Viljandi linna mainet pärandilinnana. Linnameister valitakse üheks aastaks, 2021. aastal on periood erakorraliselt maist kuni detsembrini. Linnameistrit on plaanis valida igal aastal, selleks korraldatakse avalik üle-eestiline konkurss.

**Paranduskohvikute sari**

Sarja sündmused toimuvad kord kuus (sõltuvalt pandeemia olukorrast võib see väheneda): nt rataste parandus ja hooldus, villaste esemete parandus, vanade akende renoveerimine jne). Sündmus järgib laiemat populaarsust koguvat formaati, mille käigus saavad parandamist vajava esemega kohale tulnud osalejad nõu ja abi oma ala meistritelt ja spetsialistidelt.

**Parandustöökodade kaardistamine**

Viljandis tegutsevate parandustöökodade kaardistamine (nt kingaparandus, kellaparandus, pehme mööbli polsterdamine, rõivaste parandamine) ja vastava andmebaasi loomine koos kaardirakendusega eesmärgiga tutvustada ning väärtustada esemete eluea pikendamist ja meistreid, kes seda oskavad teha. Kaardirakendus on peale valmimist avalikult kättesaadav.

Üldine ametlik loovlinna info ja linnameistri statuut on kättesaadav Viljandi linna kodulehel https://www.viljandi.ee/unesco-loovlinn ​

Visit Viljandi lehel on loovlinna külalistele suunatud alamlehekülg https://visitviljandi.ee/et/unesco ​

Loomisel on FB loovlinna avalik grupp eriti huvitatutele.

Tulevatel aastatel on Loovlinna tegevustega plaan laieneda maakonda, korraldada rahvusvahelisi sündmuseid, osaleda välis-koostöö projektides ning korraldada Tartu2024 kultuuripealinna raames käsitöö ja rahvakunsti loovlinnade rahvusvaheline konverents (Aafrikas 8, Aasias 19, Ameerika 11, Austraalia 1, Euroopa 10, kokku 49 linna).

Kulu linnale on 2021.a 7200 eurot, summa on planeeritud muu valdkonna toetuste eelarves KU230.

(allkirjastatud digitaalselt)

Vilja Volmer-Martinson

kultuuri- ja noorsootöö spetsialist